***Становище на СМА по семейното планиране и правото на жената на контрацепция***

*(Прието от 48-та Генерална Асамблея на СМА, окт. 1996 и ревизирано окт. 2007)*

СМА признава, че нежеланите бременности и бременностите, които са в твърде близки времеви интервали, могат да имат неблагоприятни ефекти върху здравето на жената и децата й. Тези ефекти включват преждевременна смърт при жените. Родените вече деца в семейството могат да страдат от недохранване или дори да бъдат изоставени, което да доведе до смъртта им, в случаите когато семейството не може да се грижи за тях. Може да се повлияе също така социалното функциониране на децата и способността им да достигнат пълен потенциал.

СМА признава ползите от възможността за контрол на плодовитостта. Жените трябва да бъдат подпомагани във вземането на собствени решения, както и в дискусиите с партньорите им. Способността за контрол на плодовитостта по избор, а не по случайност, е основен компонент на физическото и психическо здраве и социално благополучие на жените.

Достъпът до адекватни методи за контрол на плодовитостта не е универсален; много от най-бедните жени в света имат най-слаб достъп. Информацията за собственото тяло и неговите функции, начините за контрол на плодовитостта и материалите, необходими за вземане на собствено решение са основни човешки права за всички жени.

Ролята на семейното планиране и сигурния достъп до подходящи методи е признат в 5тата цел за развитието през хилядолетието като главен фактор в промоцията на майчиното и детско здраве.

СМА препоръчва на Националните медицински асоциации да:

* Развиват обучението по семейното планиране в сътрудничество с правителствата и неправителствените организации за подсигуряване на гарантирани и висококачествени услуги.
* Опитат да гарантират, че подходяща информация, материали, продукти и услуги са на разположение независимо от националност, убеждения, раса, религия и социално-икономически статус.